**הצעת חוק רישוי שירותי לרכב, התשע"ו-2015**

**פרק ב'**

**נוסח לדיון בוועדה ב-9.11.15**

|  |  |  |  |  |
| --- | --- | --- | --- | --- |
|  |  | **פרק ב': רישוי מתן שירותי רכב ורישוי מקצועות בענף הרכב** | | |
| מתן שירותי רכב וחובת רישיון | 3. | (א) לא ייתן אדם שירות רכב אלא אם כן קיבל רישיון מאת המנהל למתן אותו שירות ובהתאם לתנאי הרישיון ולהוראות לפי חוק זה. | | |
|  |  | (ב) המנהל רשאי לקבוע ברישיון למתן שירות רכב תנאים ומגבלות שיחולו על בעל הרישיון, ובכלל זה – | | |
|  |  |  | (1) סוגי השירותים שבעל הרישיון מורשה לתת; | |
|  |  |  | (2) סוגי כלי הרכב שלהם מורשה בעל הרישיון לתת שירות; | |
|  |  |  | (3) מיתקנים וציוד הנדרשים לשם מתן השירות; | |
|  |  |  | (4) אבטחת איכות ובקרה; | |
|  |  |  | (5) חובת תיעוד ושמירת התיעוד; | |
|  |  |  | (6) המקום שבו יינתן השירות; | |
|  |  |  | (7) תנאים ומגבלות שמטרתם להבטיח את רמת השירות ושמירה על הבטיחות; | |
|  |  |  | (8) הוראות לשמירה על הסביבה בהתאם להוראות כל דין. | |
| עיסוק במקצוע בענף הרכב וחובת רישיון | 4. | (א) לא יעסוק אדם במקצוע בענף הרכב אלא אם כן קיבל רישיון מאת המנהל לעסוק באותו מקצוע ובהתאם לתנאי הרישיון ולהוראות לפי חוק זה. | | |
|  |  | (ב) המנהל רשאי לקבוע ברישיון לעיסוק במקצוע בענף הרכב, תנאים ומגבלות שיחולו על בעל הרישיון, ובכלל זה – | | |
|  |  |  | (1) סוגי כלי הרכב שלהם מורשה בעל הרישיון לתת שירות; | |
|  |  |  | (2) חובת תיעוד ושמירת התיעוד; | |
|  |  |  | (3) תנאים ומגבלות שמטרתם להבטיח את רמת השירות ואיכותו ושמירה על הבטיחות. | |
|  |  | (ג) על אף הוראות סעיף קטן (א), מתמחה בשמאות רכב רשאי בתקופת התמחותו לבצע פעולות מקצועיות בהתאם להוראות שנקבעו לפי סעיף 122. | | |
| הגשת בקשה למתן רישיון | 5. | (א) המבקש רישיון לפי חוק זה או חידושו (בחוק זה – המבקש), יגיש בקשה בכתב למנהל. | | |
|  |  | (ב) המבקש יצרף לבקשתו מסמכים המעידים על קיום התנאים למתן הרישיון. | | |
|  |  | (ג) המנהל רשאי לדרוש מהמבקש כל מידע או מסמך הדרושים לו לצורך החלטה בבקשה. | | |
| מתן רישיון או חידושו | 6. | (א) המנהל ייתן רישיון למי שהתקיימו בו התנאים לקבלת אותו רישיון. | | |
|  |  | (ב) השר, באישור הוועדה, רשאי לשנות את תקופת תוקפו של רישיון, הקבועה בחוק זה, ורשאיהוא לקבוע בדרך האמורה טעמים מיוחדים שבהתקיימם רשאי המנהל לתת רישיון לתקופה הקצרה מזו שנקבעה לגבי אותו סוג רישיון. | | |
|  |  | (ג) המנהל יפרסם באתר האינטרנט של המשרד רשימה של כל בעלי הרישיונות שרישיונם בתוקף, ויציין בה את שמות בעלי הרישיון ומספר הרישיון בלבד; רשימה כאמור תעודכן מעת לעת | | |
| סירוב לתת רישיון | 7. | המנהל רשאי לסרב לתת למבקש רישיון אף אם התקיימו לגבי המבקש התנאים לקבלת הרישיון, ובלבד שנתן לו הזדמנות לטעון את טענותיו, אם הוא הורשע בעבירה פלילית או בעבירת משמעת, שמפאת מהותה, חומרתה או נסיבותיה אין הוא ראוי לעסוק במתן השירות לרכב או במקצוע בענף הרכב שלגביו ביקש את הרישיון, או שהוגש נגדו כתב אישום בעבירה פלילית כאמור וטרם ניתן פסק דין סופי בעניין. | | |
| פטור מתנאים לקבלת רישיון | 8. | השר, באישור הוועדה, רשאי לקבוע תנאים שבהתקיימם המנהל יהיה רשאי לתת למבקש רישיון שבידיו רישיון אחר על פי חוק זה או כדי לקיים התחייבות בינלאומית שהמדינה צד לה, פטור מהתנאים לקבלת הרישיון המבוקש, כולם או חלקם, ובלבד שלא יהיה בכך כדי לפגוע בבטיחות או בתחרות; על אף האמור בסעיף 1, המנהל אינו רשאי לאצול את סמכותו לפי סעיף זה. | | |
| איסור העברת רישיון | 9. | לא יעביר בעל רישיון לאחר את הרישיון שנתן לו המנהל לפי חוק זה, אלא בהחלטה מנומקת של המנהל ובהתאם לתנאים שיורה. | | |
| מתן הודעה בקשר לשינוי שחל לגבי בעל הרישיון | 10. | בעל רישיון יודיע למנהל על כל שינוי שחל לגביו, הנוגע לתנאים לקבלת הרישיון או לעילות לסירוב לתת רישיון, בתוך חמישה עשר ימים מהיום שבו חל השינוי. | | |
| הצגת רישיון | 11. | רישיון יוחזק על ידי בעל הרישיון במקום עסקו, , ויוצג למקבל השירות, למנהל, לפקח או לשוטר, לפי דרישתם; היה מקום עיסוקו מקום מתן שירות לציבור, יוצג הרישיון במקום נראה לעין. | | |
| השתלמות מקצועית והדרכה תקופתית | 12. | (א) סבר המנהל כי התפתחות טכנולוגית או שינוי בתקינה או בחקיקה מצדיקים עדכון של הידע המקצועי, רשאי הוא להורות לבעל רישיון לעיסוק במקצוע בענף הרכב לעבור השתלמות מקצועית כפי שיורה לו. | | |
| אושר 7.12.2014 |  | (ב) השר רשאי לקבוע הוראות לעניין הדרכה תקופתית לבעל רישיון לשירות רכב ולמועסקים על ידו או מטעמו, ובכלל זה לעניין מועדי ההדרכה והיקפה לפי סוג שירות הרכב הניתן על ידי בעל הרישיון. | | |
| התליית רישיון, הגבלתו, ביטולו ואי-חידושו | 13. | (א) המנהל רשאי להתלות רישיון עד לקיום תנאים שיורה עליהם, לבטל רישיון, להגבילו או לסרב לחדשו, לאחר שנתן לבעל הרישיון הזדמנות נאותה להשמיע את טענותיו, אם התקיים בבעל הרישיון או במבקש אחד מאלה: | | |
|  |  |  | (1) הוא חדל לעסוק בעיסוק נושא הרישיון; | |
|  |  |  | (2) הרישיון ניתן לו על יסוד מידע כוזב או מטעה; | |
|  |  |  | (3) הוא הפר תנאי מהותי מתנאי הרישיון; | |
|  |  |  | (4) הוא הפר חובה או איסור שהוטלו עליו כבעל רישיון לפי חוק זה; | |
|  |  |  | (5) ניתן לגביו צו פירוק, קבוע או זמני, צו כינוס, צו כינוס נכסים או צו הקפאת הליכים לפי כל דין, והוא הפסיק או אינו יכול למלא את חובותיו; | |
|  |  |  | (6) הוא אינו מקיים את התנאים לקבלת הרישיון, כולם או מקצתם; | |
|  |  |  | (7) הממונה על הגבלים עסקיים קבע בהתאם לסמכותו לפי סעיף 43(א)(1) ו-(5) לחוק ההגבלים העסקיים, התשמ"ח-1988, כי הוא צד להסדר כובל או כי הוא בעל מונופולין שניצל לרעה את מעמדו בשוק לפי סעיף 29א לחוק האמור, או הטיל עליו עיצום כספי לפי סעיף 50ד(א)(1), (2) סיפה לעניין הפרת תנאי, (3) ,(4), (5) או (6) לאותו חוק; | |
|  |  |  | (8) הוא הורשע בעבירה פלילית או בעבירת משמעת, שמפאת מהותה, חומרתה או נסיבותיה אין הוא ראוי לעסוק במתן השירות לרכב או במקצוע בענף הרכב שלגביו ניתן לו הרישיון, או שהוגש נגדו כתב אישום בעבירה פלילית כאמור וטרם ניתן פסק דין סופי בעניין; | |
|  |  |  | (9) לעניין ניהול מקצועי של מוסך ותיווך לייבוא רכב – | |
|  |  |  |  | (א) הוא לא מילא אחר הוראות המנהל לעניין השתלמות מקצועית לפי סעיף 12; |
|  |  |  |  | (ב) התקיימו בו נסיבות המנויות ברשימה לפי סעיף 17(ב) המעידות על חוסר מקצועיות של בעל הרישיון; |
|  |  |  |  | (ג) התקיימו בו נסיבות המנויות ברשימה לפי סעיף 17(ג) המעידות על חשש להתקיימות ניגוד עניינים. |
|  |  | (ב) על אף האמור בסעיף קטן (א), התקיימה לגבי בעל רישיון עילה מהעילות האמורות בפסקאות (3) או (6) של אותו סעיף קטן, וההפרה ניתנת לתיקון, לא יבטל המנהל רישיון, לא יסרב לחדשו, לא יגבילו ולא יתלהו בשל אותן עילות, אלא לאחר שהמציא לבעל הרישיון התראה שבה יציין את ההפרה לפי עילה מהעילות האמורות ויורה לו לתקנה בתוך 21 ימים ממועד המצאת ההתראה; לא תיקן בעל הרישיון את ההפרה להנחת דעתו של המנהל, רשאי המנהל להפעיל את סמכותו לפי סעיף זה כלפי בעל הרישיון. | | |
|  |  | (ב1) על אף האמור בסעיף 1, המנהל לא יאצול את סמכותו לבטל רישיון כאמור בסעיף קטן (א). | | |
|  |  | (ג) היה למנהל יסוד סביר להניח כי מתקיימת לגבי בעל הרישיון עילה מהעילות האמורות בסעיף קטן (א), והוא שוכנע כי קיים צורך דחוף להתלות את רישיונו לשם הגנה מיידית על שלום הציבור, רשאי הוא להתלות את הרישיון, לאלתר, ובלבד שייתן לבעל הרישיון הזדמנות לטעון את טענותיו בהקדם האפשרי לאחר ההתליה, ולא יאוחר מתום 30 ימים ממועד ההתליה; התליה כאמור תהיה לתקופה המזערית הנדרשת. | | |
|  |  | (ד) האמור בסעיף קטן (א)(3), (4) ו-(8) לא יחול לעניין הפעלת סמכות המנהל לפי סעיף זה לגבי שמאי רכב, למעט לגבי הפעלת סמכות המנהל לפי סעיף קטן (ג). | | |
|  |  | (ה) אדם שהמנהל ביטל את רישיונו למקצוע בענף הרכב לפי סעיף זה לא יגיש בקשה לקבלת רישיון חדש לאותו מקצוע, אלא לאחר שחלפו שלוש שנים ממועד הביטול. | | |
| חשבונית ללקוח | 14. | בלי לגרוע מהוראות כל דין, בעל רישיון לא ימכור רכב או מוצר תעבורה, לא יעביר את הבעלות או את החזקה בהם ולא ייתן שירות רכב, אלא אם כן כלל בחשבונית שעליו למסור ללקוח לפי כל דין פרטים כפי שקבע השר. | | |
| סירוב לתת שירות | 15. | בעל רישיון לשירות רכב לא יסרב לתת שירות לצרכן המבקש לקבלו, בתנאים דומים לתנאים שבהם הוא מספק את השירות, זולת אם הראה כי קיימים טעמים המצדיקים אי-מתן השירות בתנאים דומים (בסעיף זה – סירוב בלתי סביר); השר, באישור הוועדה, יקבע נסיבות ותנאים אשר ייחשבו לסירוב בלתי סביר, טעמים המצדיקים אי מתן שירות, וכן תנאים אשר ייחשבו דומים לעניין סעיף זה. | | |
| דיווח ומסירת פרטים למנהל | 16. | בעל רישיון ימסור למנהל, לפי דרישתו ולשם ביצוע ההוראות לפי חוק זה, דיווח על מתן שירות, לרבות פרטים על רכב או מוצר תעבורה, ובכלל זה פרטים לעניין כמות, איכות, התאמה ל דרישות תקינה, דרכי הייבוא, הסחר והשיווק של רכב או של מוצר התעבורה, וכל פרט אחר הדרוש לצורך ביצוע ההוראות לפי חוק זה; . | | |
| פעולה בחוסר מקצועיות או ניגוד עניינים | 17. | (א) בעל רישיון לעיסוק במקצוע בענף הרכב לא יעסוק במקצועו – | | |
|  |  |  | (1) באופן שיש בו חשש לניגוד עניינים בין עניין שלו לבין עניין של לקוחו, לרבות ניגוד עניינים בין עיסוקו במקצוע בענף הרכב לעיסוק אחר שלו, בהתאם להוראות לפי סעיף קטן (ג); | |
|  |  |  | (2) בניגוד לכללי האתיקה המקצועית שנקבעו לפי סעיף קטן (ב). | |
|  |  | (ב) השר, באישור הוועדה, יקבע כללי אתיקה מקצועית לעניין התנהגותו של בעל רישיון לעיסוק במקצוע בענף הרכב; רשימה כאמור לעניין שמאי רכב תיקבע לאחר התייעצות עם מועצת שמאי הרכב ולעניין מנהלים מקצועיים של מוסכים – לאחר התייעצות עם מועצת מנהלי המוסכים. | | |
|  |  | (ג) השר, באישור הוועדה, יקבע רשימה של נסיבות שיש בהן כדי להעיד על חשש להתקיימות ניגוד עניינים של בעל רישיון לעיסוק במקצוע בענף הרכב, לרבות עיסוקים המעוררים חשש לניגוד עניינים כאמור; רשימה כאמור לעניין שמאי רכב תיקבע לאחר התייעצות עם מועצת שמאי הרכב ולעניין מנהלים מקצועיים של מוסכים – לאחר התייעצות עם מועצת מנהלי המוסכים. | | |
|  |  | (ד) רשימות שנקבעו בתקנות לפי סעיפים קטנים (ב) ו-(ג) יפורסמו גם באתר האינטרנט של המשרד. | | |